În 1302, în contextul în care tatăl său se afla în captivitate, iar Flandra era sub ocupația trupelor franceze, Guy a fost trimis de către fratele său mai mare, Ioan I de Namur, pentru a prelua comanda rebeliunii de acolo. El a condus trupele din vestul Flandrei în Bătălia Pintenilor de Aur, dobândind mari aclamații pentru victorie. El a obținut titlul de conte de Zeelanda, invadând apoi această provincie; totuși, a trebuit să se confrunte cu noi trupe trimise din Franța, fiind înfrânt în bătălia navală de la Zierikzee, fiind luat prizonier de către contele Wilhelm al III-lea de Hainaut și de Olanda. Abandonând pretențiile asupra Zeelandei, el a plecat într-o campanie în Italia alături de vărul său, împăratul Henric al VII-lea. În Italia, el s-a căsătorit cu Margareta de Lorena, fiică a ducelui Theobald al II-lea de Lorena. El a murit la puțină vreme după aceea, fără a avea moștenitori.